Title: MINISTERSTVO PRÁCE, SOCIÁLNYCH VECÍ A RODINY
Author: Dušan Dudík
Last saved by: agenda0
Company: MPSVR

V y h l á s e n i e
Ministerstva práce, sociálnych vecí a rodiny Slovenskej republiky

Návrh nariadenia vlády Slovenskej republiky, ktorým sa ustanovuje výška minimálnej mzdy sa predkladá na rokovanie vlády bez rozporu.

N á v r h

Nariadenie vlády Slovenskej republiky

z ....................... 2001,

ktorým sa ustanovuje výška minimálnej mzdy

Vláda Slovenskej republiky podľa § 6a  zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z.  nariaďuje:

§ 1

 Výška minimálnej mzdy^1) sa  ustanovuje na: 

a)	26,60 Sk za každú hodinu odpracovanú zamestnancom,

b)	4 920 Sk za mesiac pre zamestnanca odmeňovaného mesačnou mzdou.

§ 2

Dňom 1. októbra 2001 sa zrušuje nariadenie vlády Slovenskej republiky č. 298/2000 Z. z., ktorým sa ustanovuje výška minimálnej mzdy.

§ 3

Výšku minimálnej mzdy podľa § 1 tohto nariadenia uplatní zamestnávateľ na účely § 3 zákona Národnej rady Slovenskej republiky č. 90/1996 Z z. o minimálnej mzde v znení zákona č. 346/1999 Z. z. už za mesiac október 2001.

§ 4

Toto nariadenie vlády nadobúda účinnosť dňom vyhlásenia.

____________________
1)	§ 2 ods. 1 písm. a) a b) zákona Národnej rady Slovenskej republiky č. 90/1996 Z. z.             o minimálnej mzde v znení zákona č. 346/1999 Z. z.
D ô v o d o v á    s p r á v a

Všeobecná časť

V zmysle § 6a  zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z. (ďalej len „zákon“) ustanoví vláda Slovenskej republiky výšku minimálnej mzdy svojím nariadením vždy k 1. októbru kalendárneho roka. Výška minimálnej mzdy za mesiac sa upraví tak, aby sa rovnala súčinu priemernej mesačnej nominálnej mzdy zamestnanca vyjadrenej v Sk na fyzickú osobu, zistenej Štatistickým úradom Slovenskej republiky za predchádzajúci kalendárny rok a koeficientu. 
Ministerstvo práce, sociálnych vecí a rodiny Slovenskej republiky predložilo návrh koeficientu na rokovanie zástupcov štátu, zástupcov zamestnávateľov a zástupcov zamestnancov. Vzhľadom na to, že sociálni partneri sa v stanovenej lehote nedohodli na koeficiente, navrhuje sa, aby vláda rozhodla v zmysle § 6a ods. 5  zákona o novej výške minimálnej mzdy  4920 Sk v mesačnom vyjadrení, s ktorou súhlasí Asociácia zamestnávateľských zväzov a združení SR.

Návrh nariadenia vlády Slovenskej republiky nezakladá nárok na pracovné sily ani na organizačné zabezpečenie a nebude mať dosah na zamestnanosť a na tvorbu pracovných miest. Ekonomický rozbor tvorí súčasť tejto dôvodovej správy.

V práve Európskej únie je problematika návrhu nariadenia vlády Slovenskej republiky upravená v článku 141 Zmluvy o Európskej únii a v článku 6 dohody o sociálnej politike. Problematika návrhu nariadenia vlády Slovenskej republiky sa iba okrajovo dotýka  Smernice Rady č. 75/117/EHS o aproximácii zákonov členských štátov týkajúcich sa uplatňovania zásady rovnakej odmeny pre mužov a ženy, s ktorou je v súlade, z uvedeného dôvodu sa tabuľka zhody nepredkladá. 

Osobitná   časť

K § 1
 Výška minimálnej mzdy 4920 Sk vychádza z koeficientu 0,43 (0,43x11430). Uvedená výška predstavuje nárast minimálnej mzdy o 11,8 %  pri súčasnom zväčšení rozdielu medzi  výškou minimálnej mzdy (4 400 Sk do 30. 9. 2001, 4 920 od 1. 10. 2001)  a  sumou životného minima upravenou na hrubú (brutto) sumu ( 4 043 Sk do 30. 6. 2001, 4 434 od 1. 7. 2001) o 129 Sk (z 357 Sk na 486 Sk). Zároveň by malo prísť k rastu reálnej hodnoty minimálnej mzdy o 3,9 %. Pri  prepočítaní  sumy  životného minima  z  čistej  (netto) sumy  (3 490 Sk do 30. 6. 2001, 3 790 od 1. 7. 2001) na hrubú (brutto) sumu sa vychádzalo z aktuálneho režimu dane z príjmov zo závislej činnosti.  
 Výška minimálnej mzdy za každú hodinu odpracovanú zamestnancom sa úmerne upraví podľa upravenej výšky   minimálnej mzdy v mesačnom vyjadrení, t. j. o  11,8 %, čo predstavuje  po zaokrúhlení na celé desiatky halierov sumu 26,60 Sk.

K § 2
Vzhľadom na navrhovanú zmenu výšky minimálnej mzdy zrušuje sa doteraz platné nariadenie vlády SR, ktoré upravovalo výšku minimálnej mzdy. 

K § 3
Ustanovuje sa povinnosť zamestnávateľovi vyčísliť prípadný doplatok zamestnancovi na základe novoustanovenej  minimálnej mzdy už za mesiac október 2001. 

K § 4
Nariadenie vlády nadobúda účinnosť dňom vyhlásenia v Zbierke zákonov Slovenskej republiky.

Ekonomický rozbor

Dosah na štátny rozpočet v roku 2001 z titulu doplácania do výšky minimálnej mzdy 4920 Sk zamestnancom rozpočtovej sféry od 1. 10. 2001 pri maximalistickom pohľade predstavuje sumu 10914 tis. Sk  mesačne (vrátane povinných odvodov do poistných fondov), t. j. 32742 tis. Sk v roku 2001. Tento maximalistický pohľad vychádza z fiktívneho  predpokladu, že dotknutí zamestnanci rozpočtovej sféry nepoberajú okrem tarifného platu žiadnu nadtarifnú platovú zložku. Podľa údajov Ministerstva financií Slovenskej republiky k 1. marcu 2000 by išlo o 36806 zamestnancov v platových triedach 1 až 5, t. j. o 13,1 % z celkového počtu 280849 zamestnancov tejto sféry. Na základe odhadu, že nadtarifná zložka platu predstavuje u dotknutých zamestnancov 10 % z tarifného platu, vplyv na štátny rozpočet sa zníži na 2508 tis. Sk mesačne (vrátane povinných odvodov do poistných fondov), t. j. na 7524 tis. Sk v roku 2001, pri počte dotknutých zamestnancov  5726 osôb, t. j. 2,0 % z celkového počtu zamestnancov.

Dosah na rozpočty obcí v roku 2001 možno len odhadnúť. Pri predpoklade obdobného rozloženia zamestnancov obcí do platových tried 1 až 5 ako u  zamestnancov v rozpočtových organizáciách možno maximálny dosah na rozpočty obcí (vrátane povinných odvodov do poistných fondov) v súhrne za všetky obce odhadnúť sumou cca 3582 tis.Sk mesačne, t. j. cca 10745 tis. Sk v roku 2001. Pri odhadovanej výške nadtarifnej zložky 10 %  možno dosah na rozpočty obcí odhadnúť na 827 tis. Sk mesačne, t. j. 2480 tis. Sk v roku 2001.

V podnikateľskej sfére, podľa údajov z rezortného zisťovania Ministerstva práce sociálnych vecí a rodiny SR „Informačný systém o cene práce“ za 1. štvrťrok 2001 zo sledovaných 308652 zamestnancov malo priemernú mzdu na úrovni súčasne platnej minimálnej mzdy (4400 Sk) len 0,05 % zamestnancov. Pri  úprave výšky minimálnej mzdy na sumu 4920 Sk, by sa podiel takýchto zamestnancov zvýšil na 0,49 % z celkového počtu.   

Odborové a zamestnávateľské zväzy v kolektívnych zmluvách vyššieho stupňa dohodli na rok 2001 výšku mzdovej tarify najnižšej tarifnej triedy v rozpätí od 4400 Sk do 5200 Sk, pričom najnižšia mzdová tarifa 4400 Sk bola dohodnutá prevažne len v potravinárskom priemysle a v odvetviach textilného, odevného, kožiarskeho a obuvníckeho priemyslu. 

Zvýšenie minimálnej mzdy nemusí automaticky viesť k poskytovaniu doplatkov do výšky minimálnej mzdy v zmysle zákona NR SR č.90/1996 Z .z. o minimálnej mzde v znení neskorších predpisov. Pri porovnaní výšky minimálnej mzdy, v zmysle jej definície  podľa zákona táto zahŕňa aj nadtarifné zložky mzdy (okrem mzdy za prácu nadčas), a preto treba vziať do úvahy aj tieto zložky mzdy. Ich výška na základe zisťovania ŠÚ SR „ Štruktúra miezd zamestnancov SR“ v kategórii zamestnancov s najnižšou mzdou predstavuje v priemere 20-25%. 

Úprava minimálnej mzdy nepovedie k zvýšeniu mzdových nákladov a neovplyvní negatívne základy dane z príjmov právnických osôb, a tým aj príjmy do štátneho rozpočtu z týchto daní.
Ohľadne vplyvu na poistné fondy je možné očakávať, že zvýšenie minimálnej mzdy zásadne neovplyvní príslušné odvody do týchto fondov.
Úprava výšky minimálnej mzdy nemá vplyv na rozpočtovanú výšku, resp. na čerpanie prostriedkov účelovej dotácie na dohodnuté verejnoprospešné miesta pre dlhodobo nezamestnaných, ale len na počet vytvorených pracovných miest.